**In memoriam župniku vlč. Stjepanu Petiki**

u euharistijskome slavlju prigodom ispraćaja tijela

*koji je u ime župljana Župe sv. Petra i Pavla u Bešićima*

*izrekla* ***gđa. Davorka Jurić***

*Utorak, 6. srpnja 2021.*

Kada su čuli vijest da je naš župnik iznenada preminuo – neki su mi župljani u razgovoru rekli da ne mogu reći da su bili bliski sa župnikom, ali su ga doživjeli kao pastira koji se na svoj, tihi način poistovjetio sa župom i baš na taj svoj poseban način on je bio blizu...

Jer, bio je, kako je sam znao upotrijebiti izraz „rekli bismo“ zatvoren tip čovjeka, pomalo stisnut u komunikaciji, no što su nam godine prolazile s njim sve smo se bolje shvaćali i prihvaćali - i mi župljani njega, i on nas.

Četrnaest lijepih godina je iza nas. Imamo što pamtiti i nositi kao zalog u svom srcu – i duhovnih dobara i materijalnog uređenja naše crkve i njenog okoliša. Pamtimo posjet našeg zbora njegovu kraju i posljednji ispraćaj njegova oca Josipa u Sigetecu, pamtimo zajednički župni izlet u rodnu mu Podravinu, slavlje svete mise u rodnoj mu župi svetog Marka Evanđelista i ručak i pjesmu u dvorištu kod njegove srdačne obitelji.

Pamtimo i proslave njegova imendana na Štefanje, po Božiću, kad bi nas srdačno svake godine počastio kao brat i pastir.

Vrlo učen, obrazovan, dosjetljiv i humorističan, u nekim posebnim trenucima i ne pred svakim, bio je otvoren za svaki vid djelatne suradnje s nama laicima, i nije bio od onih koji bi zapeo braniti svoj stav; puštao je da ljudi sami dođu do toga što je ispravno...no diskretno i u jednoj rečenici, često na latinskom, znao bi izreći sve bitno, pa tko ima uši neka čuje.

Njegove su propovijedi bile uvijek vrlo slikovite, i manjoj djeci prijemčive, poput priča s porukom, no donosile su uvijek navještaj radosne vijesti, bilo tračak ili cijelo obilje dublje nade i povjerenja u Božju providnost i vodstvo...donosile su ohrabrenje i poticaj na utjecanje Isusovoj blizini i zaštiti, ali i opomene da nas ne obeshrabre trivijalnosti svijeta i da budemo oprezni na zamke zloga, u obliku oholosti, jednog od prvih grijeha i uzročnika svakog drugog.

Mnogih sam ga nedjelja zamolila da mi pošalje nedjeljnu propovijed, na što bi se onako skroman prvo nećkao, ali na moju molbu bi ipak to učinio.

Na dvanaestu nedjelju kroz godinu 20. lipnja ove godine propovijedao je (citiram): „I zato, ako u ovim ljetnim mjesecima dospijemo do mora, promotrimo dokle seže more i gdje se to lomi ponos njegova valovlja – neka nas to podsjeti na Božju lekciju Jobu, o Božjoj veličini i svemoći te o ljudskoj malenosti i neznatnosti.“

...

I dalje:

...“Izgleda da je strah najsigurniji pratitelj ljudskoga života. No, poručuje nam današnja riječ Božja… nije baš tako…

Najsigurniji pratitelj svakoga života jest ipak Bog. I ako nekada spava na krmi našega života, i ako nekada ne primjećujemo njegovu prisutnost, on je tu, tih i teško primjetan, gotovo nevidljiv, a opet On je onaj koji upravlja našim životom, kojemu trebamo predati kormilo vlastitog života.“...

i kako je baš u subotu uoči te nedjelje u Mariji Bistrici bilo deset novozaređenih svećenika, rekao nam je:

...a kako bi nam imao tko autentično tumačiti Božju riječ i lomiti kruh života, potrebni su nam svećenici, potrebni su nam ribari ljudi, kako ih Isus naziva. Dao Bog te nam mnogi ribari pripravljali stol riječi i stol Tijela i Krvi Kristove. ...

U živom su nam sjećanju slavlja svetih misa baš ovdje, na vanjskom liturgijskom prostoru – i prijašnjih godina - za naše svečanosti a još intenzivnije kroz ovo vrijeme korona krize, svake nedjelje, počev od lani, od Uskrsa pa kroz ljeto dok je oltar i prostor obasjavalo ljetno sunce, pa kad je u jesen letjelo lišće uokolo, do mise polnoćke okupane kišom...i opet u novo proljeće i prema Uskrsu - s pticama koje bi cvrkutom s okolnog drveća pratile slavlje i oblaci najrazličitijih oblika- poput nebeskih anđela i pamučne janjadi na nebu.

I uvijek bi naš župnik zamijetio i zahvalio Gospodinu i na lijepu vremenu i na trudu župljana.

Toliko su nas upravo ova i ovakva euharistijska slavlja povezala – u njihovoj pripremi i pospremanju potrebne oprave kao i u sudjelovanju ove lijepe Bogom nam dane prirode oko nas i djela ljudskih ruku. Djeca slobodno mogu skakutati po ovom prostoru, stariji imaju gdje sjesti...dok se slavi sveta Kristova misna žrtva.

Na Duhove 23.svibnja ove godine izrekao je upravo to što smo svi ćutili u svojoj nutrini:

„Kad bolje osluhnemo, čujemo šapat Duha koji je puhao kroz čitavu povijest Crkve, puše i danas.“

...

A evo danas, upravo na ovom istom prostoru ispraćamo svog župnika a za njegovu posljednju propovijed – na trinaestu nedjelju kroz godinu, 27.06.2021. mogli bismo reći da ju je sročio kao „in memoriam samom sebi“

U svjetlu ovog odra na kojem leže posmrtni ostaci našeg župnika Stjepana, a dušu je u trenutku njegova izdisanja uzeo Bog i poveo na putovanje u vječnost – te riječi na sasvim poseban način doživljavamo danas, nego što smo ih mogli doživjeti prije devet dana

 Naši su mladi župljani našli propovijed u župnoj kući i sačuvali je. Lijepo bi bilo sačuvati jednu kopiju, no original dati njegovoj obitelji.

Evo ulomaka iz te propovijedi :

„Doista, zagonetka ljudskog života dosiže svoj vrhunac upravo pred činjenicom smrti, govori nam u svom dokumentu Drugi Vatikanski koncil.

Ovaj nam pak život služi kao „ulaznica za nebo, “ kao poligon u kojem se vježbamo za onaj drugi, vječni život kod Boga. Posebna vježba za taj novi, vječni život kod boga jest bolest i križ. Po bolesti i po križu sazrijevamo za nebo, prihvaćanjem iste čistimo svoju dušu, a namjenjivanjem patnje i boli na neku nakanu možemo činiti čuda!

Propovijed završava stihovima Opomene Antuna Branka Šimića:

Čovječe pazi da ne ideš malen ispod zvijezda!

Pusti da cijelog tebe prođe blaga svjetlost zvijezda!

Da ni za čim ne žališ kad se budeš zadnjim pogledima

Rastajao od zvijezda

Na svom koncu mjesto u prah prijeđi sav u zvijezde!

...

Dao Gospodin da tako i bude! Amen“ ...

Iako si nas naglo napustio, naš dragi župniče i brate u Kristu – vjerojatno u kratkim ali jakim mukama – dao Gospodin da tako bude, da tvoja patnja i agonija koju si sam, bez prisutnosti ikoga od nas ili svojih bližnjih doživio - bude tvoja ulaznica za Nebo, gdje ćeš uživati blagu svjetlost zvijezda za kojom si čeznuo i slavu nebeskog Jaganjca, svog i našeg Otkupitelja, kojem si odano služio proteklih dvadeset i pet godina svog svećeništva.

Hvala Bogu za vrijeme koje nam je darovao s tobom.

 Župljani župe svetih Petra i Pavla, Bešići